Putem să ne luăm adio de la softurile primitive de comunicare gen Teams, Zoom, Whatsapp sau Facebook Messenger! Compania Valigeta Impex SRL 2000 din Olteniţa, care a achiziţionat recent brandul mIRC pentru suma colosală de 200 de lei, anunţă lansarea serviciului de înaltă fidelitate mIRC Video.

Primele servere de mIRC Video, #telemunca şi #gratarcumici, vor fi online începând cu data de 1 mai pe îndrăgita reţea Undernet, sub paza vigilentă a robotului X, exact ca pe vremuri, când mii de actuali corporatişti se băteau în curtea liceului pentru distincţii preţioase precum „voice” şi „op”.

Potrivit lui nea @Aurel_69, coordonatorul proiectului, mIRC video suportă streaming de imagini de până la 320×240 pixeli, în 16 culori splendide, şi sunet de înaltă claritate în format MIDI.

„Următorul pas? Probabil integrarea cu Yahoo Messenger, pe care l-am achiziţionat pentru 45 de lei şi o pereche de adidaşi de la un domn care locuieşte sub un pod”, precizează compania olteniţeană.